## Rješenje kojim se Mirni Šenjug oduzima odobrenje za rad investicijskog savjetnika

### NN 42/2010 (8.4.2010.), Rješenje kojim se Mirni Šenjug oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

1072

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Mirni Šenjug iz Virovitice, Basaričekova 14, za rad investicijskog savjetnika, na sjednici održanoj 25. ožujka 2010. godine donijela je

RJEŠENJE

Mirni Šenjug iz Virovitice, Basaričekova 14, oduzima se odobrenje za rad investicijskog savjetnika.

Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 165.

Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 16. ožujka 2010. godine, sukladno odredbi članka 40. stavak 1. Zakona o općem upravnom postupku (»Narodne novine« broj 47/09) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Mirni Šenjug iz Virovitice, Basaričekova 14, za rad investicijskog savjetnika.

Nakon izvršenog uvida u predmete Agencije klasa: UP/I-451-04/09-08/15 i klasa: UP/I-451-04/09-03/13, utvrđeno je sljedeće:

Rješenjem Agencije, klasa: UP/I-451-04/09-08/23, urbroj: 326-111/09-02 od 16. srpnja 2009. godine, Mirni Šenjug iz Virovitice, Basaričekova 14, zaposlenici kreditne institucije Vaba d.d. banka Varaždin, sa sjedištem u Varaždinu, Aleja kralja Zvonimira (dalje u tekstu: Banka), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: UP/I-451-04/09-03/13, dana 22. siječnja 2010. godine, zaprimljen je podnesak Banke u kojem se navodi da je Mirna Šenjug premještena iz Odjela investicijskog bankarstva u Službu kontrolinga Banke i da više neće obavljati poslove investicijskog savjetnika.

Sukladno odredbi članka 24. stavak 2. Zakona investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

U provedenom postupku utvrđeno je da Mirna Šenjug u Banci ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih joj je izdano odobrenje za rad investicijskog savjetnika, pa je sukladno odredbi članka 27. stavak 4. Zakona, odlučeno kao u točki 1. izrijeke rješenja.

Sukladno odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izrijeke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

Klasa: UP/I-451-04/10-08/12

Urbroj: 326-111/10-2

Zagreb, 25. ožujka 2010.

Član Uprave
Željko Kopčić, v. r.

Rješenje, NN 42/2010-1072